Document ID: 32009D0789

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Οκτωβρίου 2009
που καθορίζει τη θέση της Κοινότητας για απόφαση των διαχειριστικών φορέων, δυνάμει της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης του γραφειακού εξοπλισμού, όσον αφορά την αναθεώρηση των προδιαγραφών για τις οθόνες υπολογιστών που ορίζονται στο παράρτημα Γ μέρος II της συμφωνίας
(Κείμενο που παρουσιάζει ενδιαφέρον για τον ΕΟΧ)
(2009/789/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2006/1005/ΕΚ του Συμβουλίου, της 18ης Δεκεμβρίου 2006, για τη σύναψη της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με τον συντονισμό προγραμμάτων επισήμανσης της ενεργειακής απόδοσης για το γραφειακό εξοπλισμό (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Οι προδιαγραφές για τις οθόνες υπολογιστών θα πρέπει να αναθεωρηθούν προκειμένου να διασφαλιστεί ότι δίδεται στους καταναλωτές η ευκαιρία να εντοπίζουν ενεργειακώς αποδοτικά προϊόντα, τροποποιώντας έτσι το παράρτημα Γ της συμφωνίας.
(2)
Η θέση της Κοινότητας ως προς την τροποποίηση των προδιαγραφών καθορίζεται από την Επιτροπή.
(3)
Στα μέτρα που προβλέπονται στην παρούσα απόφαση συνεκτιμάται η γνώμη που διατύπωσε το Γραφείο Energy Star της ΕΚ που προβλέπεται στο άρθρο 8 του κανονισμού (ΕΚ) αριθ. 106/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου (2).
(4)
Οι προδιαγραφές για τις οθόνες υπολογιστών που περιλαμβάνονται στο παράρτημα Γ μέρος ΙΙ είναι σκόπιμο να καταργηθούν για τις οθόνες υπολογιστών με διαγώνιο θέασης μεγέθους μεγαλύτερου των 30 ιντσών και να αντικατασταθούν από τις συνημμένες στην παρούσα απόφαση προδιαγραφές, από την 30ή Οκτωβρίου 2009.
(5)
Οι προδιαγραφές για τις οθόνες υπολογιστών που περιλαμβάνονται στο παράρτημα Γ μέρος ΙΙ είναι σκόπιμο να καταργηθούν για τις οθόνες υπολογιστών με διαγώνιο θέασης μεγέθους από 30 έως και 60 ίντσες και να αντικατασταθούν από τις συνημμένες στην παρούσα απόφαση προδιαγραφές, από την 30ή Ιανουαρίου 2010,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Το συνημμένο σχέδιο απόφασης συνιστά τη βάση της θέσης που θα λάβει η Ευρωπαϊκή Κοινότητα ως προς απόφαση των διαχειριστικών φορέων, δυνάμει της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με τον συντονισμό προγραμμάτων επισήμανσης της ενεργειακής απόδοσης του γραφειακού εξοπλισμού, για την αναθεώρηση των προδιαγραφών για υπολογιστές που ορίζονται στο παράρτημα Γ μέρος II της συμφωνίας.
Βρυξέλλες, 26 Οκτωβρίου 2009.

Labels: 14
7
3
12
18
15